Na temelju članka 4. stavka 1. Zakona o sprječavanju sukoba interesa („Narodne novine“ br. 143/21) i članka 21. Statuta Međimurske županije („Službeni glasnik Međimurske županije“ broj 26/10, 4/13, 6/13 – pročišćeni tekst, 2/20, 3/21 i 2/22 – pročišćeni tekst) Skupština Međimurske županije na \_\_ sjednici održanoj\_\_\_\_\_\_\_\_\_\_\_\_ 2022. godine, donosi

**KODEKS PONAŠANJA VIJEĆNIKA**

**SKUPŠTINE MEĐIMURSKE ŽUPANIJE**

**I. OPĆE ODREDBE**

**Predmet i primjena**

**Članak 1.**

Kodeksom ponašanja vijećnika Skupštine Međimurske županije (u daljnjem tekstu: Kodeks) utvrđuju se načela i smjernice ponašanja na temelju kojih vijećnici Skupštine Međimurske županije (u daljnjem tekstu: Županijska skupština) postupaju tijekom obnašanja dužnosti, a sadrže osobito odredbe o:

-sprječavanju sukoba interesa,

-načinu praćenja primjene kodeksa,

- tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti

- druga pitanja od važnosti za provedbu ovog Kodeksa.

**Članak 2.**

Odredbe ovog Kodeksa primjenjuju se na izabrane vijećnike Županijske skupštine i članove njenih radnih tijela (u daljnjem tekstu: obveznici).

**Članak 3.**

U ovome Kodeksu pojedini pojmovi imaju sljedeće značenje:

1. diskriminacija je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnoga ili socijalnog podrijetla, spola, spolnog opredjeljenja, dobi, jezika, vjere, političkoga ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili nečlanstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa službenikom ili dužnosnikom Županije,

2. povezane osobe su bračni ili izvanbračni drug nositelja političke dužnosti, životni partner i neformalni životni partner, njegovi srodnici po krvi u uspravnoj lozi, braća i sestre, posvojitelj i posvojenik te ostale osobe koje se prema drugim osnovama i okolnostima opravdano mogu smatrati interesno povezanima s obveznikom,

3. poslovni odnos odnosi se na ugovore o javnoj nabavi, kupoprodaji, pravo služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba i druge potpore koje se isplaćuje iz proračuna Županije,

4. poslovni subjekti u smislu ovog Kodeksa su trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti.

5. potencijalni sukob interesa je situacija kada privatni interes obveznika može utjecati na nepristranost nositelja političke dužnosti u obavljanju njegove dužnosti,

6. stvarni sukob interesa je situacija kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju njegove dužnosti,

7. uznemiravanje je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila, uključujući spolno uznemiravanje,

8. Etički odbor radno je tijelo koje pokreće, odnosno vodi postupak po prijavi te predlaže odluku Županijskoj skupštini kao prvostupanjskom tijelu koje odlučuje o povredama ovog Kodeksa,

9. Vijeće časti odlučuje u drugom stupnju o odlukama Županijske skupštine o povredama ovog Kodeksa,

(2) Izrazi koji se koriste u ovom Kodeksu, a imaju rodni značenje odnose se jednako na muški i ženski rod.

**Svrha Kodeksa**

**Članak 4.**

Svrha Kodeksa je utvrditi etička načela i smjernice na temelju kojih se vijećnik za vrijeme i u vezi s obnašanjem dužnosti obvezan ponašati i u skladu s kojim treba postupati ili koje mogu utjecati na vjerodostojno obnašanje njegove dužnosti.

**Cilj Kodeksa**

**Članak 5.**

Cilj je Kodeksa ponašanja uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti vijećnika Županijske skupštine i članova njenih radnih tijela

**Odnos Kodeksa i drugih propisa**

**Članak 6.**

Pitanja uređena ovim Kodeksom temelje se na zakonskom okviru kojim su uređena pitanja sprječavanja sukoba interesa, ostvarivanja pristupa informacijama i transparentnosti, fiskalne odgovornosti, kao i drugih propisa iz područja suzbijanja korupcije, uključujući i zakonske odredbe u odnosu na koruptivna kaznena djela.

Etično ponašanje obveznika uključuje i informiranost i poštivanje pravnog okvira (načela i pravila) iz stavka 1. ovog članka.

**II. ETIČKA NAČELA**

**Članak 7.**

Etička načela utvrđena ovim Kodeksom predstavljaju načela koja će obveznik usvojiti kao vlastita načela i vlastiti kriterij ponašanja za koje je osobno odgovoran za vrijeme i u vezi obnašanja dužnosti.

Obveznik svoju dužnost obnaša časno, pošteno i savjesno, na način kojim neće umanjiti svoj integritet ili integritet tijela izvršne vlasti u kojem obnaša dužnost te poštivati pravni poredak i rad institucija pridonoseći i unaprjeđujući ostvarivanju javnog interesa i vladavine prava.

Obveznici primjenjuju etička načela u odnosima prema građanima i medijima, u međusobnim odnosima, odnosima prema državnim službenicima i namještenicima, odnosu prema obnašanju dužnosti te odnosu prema tijelu izvršne vlasti u kojem obnašaju svoju dužnost kao i drugim tijelima.

Obveznik je dužan kontinuirano paziti na poštivanje etičkih načela, svojim primjerom postaviti standarde u tijelu u kojem obnaša dužnost, kao i spriječiti potencijalni odnosno stvarni sukob interesa te na odgovarajući način upravljati njime, te se ne može ispričati za nepoznavanje obaveza i odgovornosti koje proizlaze iz ovog Kodeksa.

**Poštivanje etičkih načela**

**Članak 8.**

Etička načela kojih se je obveznik dužan pridržavati u obnašanju dužnosti čuvajući vlastitu vjerodostojnost i dostojanstvo dužnosti koju obnaša su:

* Načelo časnog, poštenog, savjesnog, odgovornog i nepristranog postupanja te zaštite vlastite vjerodostojnosti,
* Načelo osobne odgovornosti ,
* Načelo zaštite javnog interesa,
* Načelo transparentnosti,
* Načelo očuvanja povjerenja građana
* Načelo javnosti,
* Načelo uzornosti,
* Načelo racionalnog korištenja javnih resursa

**Načelo časnog, poštenog, savjesnog, odgovornog i nepristranog postupanja te zaštite vlastite vjerodostojnosti**

**Članak 9.**

Obveznik u obnašanju javne dužnosti mora postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, poštivati poredak, voditi brigu o javnom interesu i čuvati povjerenje građana te osiguravati jednakost svih pred zakonom.

Obveznik je dužan paziti na očuvanje vlastitog integriteta, izbjegavati situacije koje narušavaju njegovu objektivnost i nepristranost u obnašanju dužnosti te upravljati sukobom interesa.

Pri obnašanju dužnosti, obveznik se mora ponašati na način kojim čuva i unaprjeđuje povjerenje javnosti u integritet, nepristranost i učinkovitost tijela izvršne vlasti u kojem obnaša dužnost.

**Načelo osobne odgovornosti**

**Članak 10.**

Obveznici su osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

**Načelo zaštite javnog interesa**

**Članak 11.**

Obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

**Načelo transparentnosti**

**Članak 12.**

Građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

**Načelo očuvanja povjerenja građana**

**Članak 13.**

Obveznik je dužan čuvati povjerenje građana te paziti na očuvanje vlastitog integriteta te se od njega zahtijeva izbjegavanje situacija koje narušavaju njegovu objektivnost i nepristranost u obnašanju dužnosti. Pri obnašanju dužnosti člana predstavničkog tijela obveznik se mora ponašati na način kojim čuva i unaprjeđuje povjerenje javnosti u integritet, nepristranost i učinkovitost tijela izvršne vlasti u kojem obnaša dužnost.

**Načelo javnosti**

**Članak 14.**

U svim oblicima javnih nastupa i djelovanja u kojima predstavlja tijelo u kojem obnaša dužnost, obveznik će iznositi stavove tijela u kojem obnaša dužnost u skladu s propisima, ovlastima i kodeksom te osiguravati transparentnost u obnašanju dužnosti i transparentnost tijela u kojem obnaša dužnost te je dužan, u skladu sa svojim ovlastima, javnosti pravovremeno pružiti potrebne informacije vezane uz dužnost koju obnaša i svoje vlastito postupanje, ako to nije u suprotnosti s posebnim propisima.

**Načelo uzornosti**

**Članak 15**

Obveznik treba biti uljudan, dostojanstven i profesionalan kako u svojim odnosima s građanima i medijima, tako i u svojim odnosima s ostalim dužnosnicima, službenicima i namještenicima,a pri korištenju bilo kojeg sredstva komunikacije, uključujući i komunikaciju na društvenim mrežama, čuvati osobni ugled i ugled Županijske skupštine te vlastitim primjerom poticati druge članove Skupštine na kvalitetno i učinkovito obavljanje zadataka, dobre međuljudske odnose, kolegijalnost i suradnju te odgovoran odnos prema građanima.

**Načelo racionalnog korištenja javnih resursa**

**Članak 16.**

Obnašajući dužnost člana predstavničkog tijela obveznik treba osigurati da se ljudskim i materijalnim resursima upravlja i koristi na zakonit, učinkovit, djelotvoran i ekonomičan način, isključivo u cilju ostvarenja javnog interesa.

**III. PRAVILA PONAŠANJA**

**Informiranje obveznika prilikom stupanja na dužnosti i za vrijeme obnašanja dužnosti**

**Članak 17.**

Prilikom stupanja na dužnost, obveznik je dužan u roku od 15 dana upoznati se sa sadržajem ovog Kodeksa što potvrđuje svojom potpisanom izjavom koju dostavlja predsjedniku Županijske skupštine.

Prilikom stupanja na dužnost, a najkasnije u roku od 60 dana, dužnosnik je dužan putem sustavnog informiranja i educiranja upoznati se s propisima i svojim obavezama u području suzbijanja korupcije, a osobito u području sprječavanja sukoba interesa, osiguravanja prava na pristup informacijama, fiskalne odgovornosti, kaznene odgovornosti, zaštite prijavitelja nepravilnosti (zviždača), te drugih pitanja od važnosti za poštivanje etičkih načela i pravila ponašanja.

Za vrijeme obnašanja dužnosti, dužnosnik je dužan, između ostaloga, savjesno i odgovorno izvršavati svoje obaveze u području iz stavka 2. ovog članka i kontinuirano se upoznavati s promjenama i novinama u zakonodavstvu u navedenim područjima.

U obnašanju dužnosti člana predstavničkog tijela obveznik ne smije niti na koji način pogodovati sebi ili osobama s kojima je povezan niti se svojom dužnošću smije koristiti kako bi ostvario neke svoje privatne interese ili interese povezanih osoba.

U obnašanju dužnosti člana predstavničkog tijela obveznik se mora rukovoditi načelom jednakog postupanjem prema svim građanima bez diskriminacije ili povlašćivanja na temelju srodstva, starosti, nacionalnosti, etničke pripadnosti, jezika, rase, političkih i vjerskih uvjerenja, invalidnosti, obrazovanja, socijalnog položaja, spola, seksualne orijentacije, bračnog ili porodičnog statusaili po drugim osnovama.

**Deklariranje interesa i imovine**

**Članak 18.**

U obnašanju dužnosti, obveznik ne smije svoj privatni interes staviti ispred javnog interesa.

Obveznik je dužan deklarirati potencijalni sukob interesa odnosno izuzeti se iz odlučivanja u skladu sa zakonom kojim se uređuje sprječavanje sukoba interesa, može deklarirati svoj interes usmenom izjavom na zapisnik ili pisanom izjavom, odnosno izuzeti se iz odlučivanja suzdržanim glasom ili neglasanjem.

Etički odbor izrađuje model pisane izjave iz st.2. ovog članka te ga objavljuje na mrežnim stranicama Županije.

**Sukob interesa**

**Članak 19.**

Sukob interesa postoji kada su privatni interesi obveznika u suprotnosti s javnim interesom, a posebice:

– kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa)

– kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

**Članak 20.**

Privatni interes obuhvaća imovinsku i neimovinsku korist obveznika i povezanih osoba. Povezane osobe u smislu prethodnog stavka su bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

**Članak 21.**

Član Županijske skupštine dužan je pisanim putem u roku od 15 dana od stupanja na dužnosti ili stjecanja udjela obavijestiti predsjednika Županijske skupštine ako ima 5% ili više udjela u vlasništvu poslovnog subjekta.

Popis udjela iz stavka 1. ovog članka objavljuje se i redovito ažurira na službenim mrežnim stranicama Županije.

**Članak 22.**

Član Županijske skupštine dužan je pisanim putem u roku od 15 dana obavijestiti Županijsku skupštinu o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s Županijom te trgovačkim društvima i drugim pravim osobama kojima je Županija osnivač ili član.

**Zabranjena djelovanja**

**Članak 23.**

Obvezniku je zabranjeno:

* primiti ili zahtijevati korist ili obećanje koristi radi obavljanja dužnosti,
* ostvariti ili dobiti pravo ako se krši načelo jednakosti pred zakonom,
* zlouporabiti posebna prava obveznika koja proizlaze ili su potrebna za obavljanje dužnosti,
* primiti dodatnu naknadu za poslove obnašanja javnih dužnosti,
* tražiti, prihvatiti ili primiti vrijednost ili uslugu radi glasovanja o bilo kojoj stvari, ili utjecati na odluku nekog tijela ili osobe radi osobnog probitka ili probitka povezane osobe,
* obećavati zaposlenje ili neko drugo pravo u zamjenu za dar ili obećanje dara,
* utjecati na dobivanje poslova ili ugovora o javnoj nabavi,
* koristiti povlaštene informacije o djelovanju državnih tijela radi osobnog probitka ili probitka povezane osobe,
* na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

**Nesudjelovanje u odlučivanju**

**Članak 24.**

Obveznik je dužan izuzeti se od odlučivanja u donošenju odluke koja utječe na njegov poslovni interes ili poslovni interes povezane osobe.

**Postupci koji se vode u skladu sa posebnim propisima**

**Članak 25.**

Dužnosnik je dužan odazvati se i surađivati sa svim neovisnim tijelima koja nadziru ili postupaju u skladu s propisima iz članka 6. ovog Kodeksa te poštivati odluke tih tijela, odnosno sudske odluke.

**Zabrana primanja darova**

**Članak 26.**

Obvezniku je zabranjeno primiti dar ako isti nije primljen u skladu sa zakonom kojim se uređuje sprječavanje sukoba interesa.

Dar koji je obveznik primio u ime tijela u kojem obnaša dužnost, dužan je dostaviti u evidenciju primljenih darova i prepustiti na upravljanje u skladu s uredbom kojom se uređuje način postupanja s darovima odnosno propisima kojima se uređuje postupanje s imovinom.

**Kontakti s trećim osobama**

**Članak 27.**

Obveznik je dužan prilikom kontakata s trećim osobama paziti da se ne dovede ili da ga se ne dovode u situaciju sukoba interesa, te treba paziti da ne dovede druge u situaciju sukoba interesa.

Obveznik je dužan obavijestiti javnost na službenim stranicama ili putem društvenih mreža o važnijim sastancima s građanima, udrugama, poslovnim subjektima ili drugim interesnim skupinama na kojima se zagovaraju njihovi interesi s ciljem postizanja neposrednog utjecaja na proces donošenja odluka ili akata od strane Županijske skupštine.

**Postupanje s povjerljivim podacima i informacijama**

**Članak 28.**

Obveznik je dužan kao povjerljive čuvati sve podatke i informacije za koje sazna prilikom obnašanja dužnosti, a koje nije obavezan javno objaviti u skladu sa zakonom.

Obveznik je posebno dužan čuvati kao povjerljive podatke i informacije koje sazna prilikom obnašanja dužnosti, a osobito one čije bi otkrivanje moglo utjecati na položaj trećih osoba u postupcima pred tijelom u kojem obavlja dužnost ili u drugom tijelu.

Na postupanje s podacima i informacijama koje sazna u obnašanju dužnosti obveznik treba osobito paziti na odredbe propisa kojima se uređuje tajnost podataka te zaštita osobnih podataka.

**IV. TIJELA ZA PRAĆENJE PRIMJENE KODEKSA PONAŠANJA**

**Članak 29.**

Primjenu Kodeksa prate Etički odbor i Vijeće časti.

Tijela iz st.1. ovog članka obavljaju sljedeće poslove:

* provodi postupak zbog kršenja odredbi kodeksa na vlastitu inicijativu ili po pritužbama člana predstavničkog tijela, radnog tijela predstavničkog tijela, dužnosnika tijela izvršne vlasti jedinice lokalne i područne (regionalne) samouprave, službenika upravnih odjela jedinice lokalne i područne (regionalne) samouprave ili po pritužbi građana,
* predlaže predstavničkom tijelu donošenje odluke o usklađenosti postupanja članova predstavničkog tijela s Kodeksom,
* predlaže sankcije predstavničkom tijelu za članove predstavničkog tijela za postupanja koja nisu u skladu s odredbama Kodeksa,
* donosi smjernice o načelnim pitanjima vezanim uz sadržaj i primjenu kodeksa na vlastitu inicijativu ili na zahtjev članova predstavničkog tijela,
* promiče etičke standarde u obnašanju dužnosti u predstavničkom tijelu,
* informira i daje savjete članovim predstavničkog tijela o pitanjima vezanim za očuvanje i jačanje njihovog integriteta i moralnog ponašanja ,
* pruža potporu u primjeni odredbi kodeksa, osobito u dijelu koji se odnosi na informiranje i edukaciju članova predstavničkog tijela u području primjene kodeksa,
* donosi poslovnik o radu kojim se uređuje način rada i odlučivanja,
* prate primjene Kodeksa uključuje poslove poput vođenja statističkih podataka o primjeni kodeksa, odnosno broju pritužbi podnesenih za njegovo kršenje, broju pokrenutih postupaka te donesenim odlukama, izradi izvješća o primjeni kodeksa na godišnjoj razini te drugih poslova koji uključuju prikupljanje, obradu i analizu podataka o primjeni Kodeksa,
* prati međunarodne standarde na području etičkog postupanja te daje prijedloge za unapređenje etičkih standarda sukladno međunarodnoj praksi,
* s ciljem ostvarivanja svrhe postojanja i primjene Kodeksa informira javnost na mrežnim stranicama .

**Članak 30.**

Etički odbor čine predsjednik i dva člana.

Vijeće časti čine predsjednik i četiri člana.

Predsjednika i članove Etičkog odbora i Vijeća časti imenuje i razrješuje Županijska skupština.

Članovi tijela iz st. 1 i 2.. ovog članka koji nisu vijećnici Županijske skupštine imenuju se temeljem provedenog izbora po javnom pozivu i na osnovu njihovih sposobnosti, profesionalnih kvaliteta i besprijekornog profesionalnog ponašanja.

Javni poziv iz st.4. ovog Kodeksa objavljuje Odbor za izbor i imenovanja Županijske skupštine.

Mandat predsjednika i članova Etičkog odbora i Vijeća časti traje do isteka mandata vijećnika Županijske skupštine.

**Članak 31.**

Predsjednik Etičkoga odbora imenuje se iz reda osoba nedvojbenoga javnog ugleda u lokalnoj zajednici. Predsjednik Etičkoga odbora ne može biti nositelj političke dužnosti, niti član političke stranke, odnosno kandidat nezavisne liste zastupljene u Županijskoj skupštini.

Članovi Etičkoga odbora imenuju se iz reda vijećnika Županijske skupštine, jedan član iz reda vladajuće većine i jedan iz oporbe.

**Članak 32.**

Predsjednik i članovi Vijeća časti imenuje se iz reda osoba nedvojbenoga javnog ugleda u lokalnoj zajednici.

Predsjednik i članovi Vijeća časti ne mogu biti nositelji političke dužnosti, niti članovi političke stranke, odnosno kandidati nezavisne liste zastupljene u Županijskoj skupštini.

**Članak 33.**

Etički odbor pokreće postupak na vlastitu inicijativu, po pritužbama i vijećnika Županijske skupštine, člana njenog radnog tijela župana, zamjenika župana , službenika upravnog tijela Županije ili po pritužbi građana.

Pritužba sadrži ime i prezime prijavitelja, ime i prezime obveznika koji se prijavljuje za povredu odredaba Kodeksa uz navođenje odredbe Kodeksa koja je povrijeđena,a u pisanom obliku podnosi se predajom u pisarnici tijela iz članka 37. ovog Kodeksa ili preporučenom poštanskom pošiljkom .

Etički odbor ne postupa po anonimnim prijavama.

Etički odbor može od podnositelja prijave zatražiti dopunu prijave odnosno dodatna pojašnjenja i očitovanja.

**Članak 34.**

Etički odbor obavještava obveznika protiv kojeg je podnesena prijava i poziva ga da u roku od 15 dana od dana primitka obavijesti Etičkog odbora dostavi pisano očitovanja o iznesenim činjenicama i okolnostima u prijavi.

Ako obveznik ne dostavi pisano očitovanje Etički odbor nastavlja s vođenjem postupka po prijavi.

Etički odbor donosi odluke na sjednici većinom glasova.

**Članak 35.**

Etički odbor u roku od 60 dana od zaprimanja prijave predlaže Županijskoj skupštini donošenje odluke po zaprimljenoj prijavi.

Ako je prijava podnesena protiv člana Etičkog odbora, taj član ne sudjeluje u postupku po prijavi i u odlučivanju.

**Članak 36.**

Za povredu odredaba Kodeksa Županjska skupština može izreći opomenu, dati upozorenje ili preporuku obvezniku za otklanjanje uzroka postojanja sukoba interesa odnosno za usklađivanje načina djelovanja nositelja političke dužnosti s odredbama Kodeksa.

Protiv odluke Županjske skupštine obveznik može u roku od 8 dana od dana primitka odluke podnijeti prigovor Vijeću časti.

**Članak 37.**

Vijeće časti donosi odluku na sjednici većinom glasova svih članova u roku od 15 dana od dana podnesenog prigovora.

Vijeće časti može odbiti prigovor i potvrditi odluku Županijske skupštine ili uvažiti prigovor i preinačiti ili poništiti odluku Županijske skupštine.

**Članak 38.**

Članovi Etičkog odbora i Vijeća časti koji nisu članovi Županijske skupštine ( vanjski članovi) imaju pravo na odgovarajuću naknadu sukladno posebnoj odluci župana.

**Članak 39.**

Stručne i administrativne poslove za potrebe tijela iz članka 27. ovog Kodeksa obavlja upravno tijelo Županije nadležno za poslove predstavničkog tijela.

**Članak 40.**

Odluke Etičkog odbora i Vijeća časti objavljuju se u „Službenom glasniku“ Međimurske županije i njenoj mrežnoj stranici.

**VI. ZAVRŠNE ODREDBE**

**Članak 41.**

Županijska skupština imenovat će članove Etičkog odbora i Vijeća časti u roku 60 dana od dana stupanja na snagu ovog Kodeksa

**Članak 42.**

Ovaj Kodeks stupa na snagu osmog dana od dana objave u „Službenom glasniku“ Međimurske županije.

SKUPŠTINA MEĐIMURSKE ŽUPANIJE

Klasa: 024-03/22-03/2 PREDSJEDNIK

Urbroj: 2109-02-22-1

Čakovec, \_\_\_\_\_\_\_\_2022. Dragutin Glavina

**Obrazloženje**

**uz prijedlog Kodeksa ponašanja vijećnika Skupštine Međimurske županije**

Temeljem članka 4. stavka 1. Zakona o sprječavanju sukoba interesa („Narodne novine“, broj 143/21) predstavnička tijela jedinica lokalne i područne (regionalne) samouprave dužna su donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Sukladno odredbi članka 57. navedenog Zakona Predstavnička tijela jedinica lokalne i područne (regionalne) samouprave dužna su donijeti kodeks iz članka 4. ovoga Zakona u roku od šest mjeseci od dana stupanja na snagu ovoga Zakona. (Zakon stupio na snagu 25. prosinca 2021.)

Slijedom navedenoga, predlaže se Skupštini Međimurske županije usvojiti Kodeksa ponašanja vijećnika Skupštine Međimurske županije.

Čakovec, svibanj 2022.

UPRAVNI ODJEL ZA SKUPŠTINU I PRAVNE POSLOVE